De nordjyske kommuner må punge ud med store millionbeløb, da flere end forventet melder sig syge.

Aalborg Kommune afsatte egentlig 215 millioner kommunale kroner til sygedagpenge. Men nu må de punge ud med 30 millioner kroner ekstra. Det skriver NORDJYSKE Stiftstidende. I Hjørring må man også bruge 30 millioner ekstra, og Frederikshavn og Rebild bruger henholdvis fem og tre millioner over budgettet. Flemming Hansen, arbejdsmarkedschef i Rebild Kommune, har to forklaringer på det. - For det første begyndte 2007 med et antal måneder, hvor mange kræfter blev brugt på at få en ny sammenlagt kommune i gang, og det betød, at der ikke var fokus nok på dette område. For det andet oplever vi i øjeblikket et jobboom, som betyder, at mange borgere, der hidtil har været på dagpenge eller kontanthjælp, kommer ud i job. Og de er ikke altid helt så robuste, siger Flemming Hansen til NORDJYSKE. Karen Jacobsen, der er konsulent i Aalborg Kommune, er dog ikke enig. Hun mener, at de mange sygedage er stressrelaterede.